**OTSUSE EELNÕU**

**Ämari AE02 ja AE03 hoonete püstitamise ehitusloa menetluses keskkonnamõju hindamise algatamata jätmine**
Riigi Kaitseinvesteeringute Keskus (70009764) esitas 12.01.2024 Tarbijakaitse ja Tehnilise Järelevalve Ametile (edaspidi TTJA, aadress Tallinn, Kesklinna linnaosa, Endla tn 10a, e-post info@ttja.ee) ehitisregistri kaudu ehitusloa taotlus nr 2311271/19056 hoonete AE02 ja AE03 püstitamiseks Harju maakonda Lääne-Harju valda Ämari alevikku Ämari lennuväli kinnistule (katastriüksus 86801:001:0375). Koos ehitusloa taotlusega esitati Esplan OÜ (10458912) poolt koostatud projekt „AE02-Hoone. AE03-Hoone" Töö nr 2346. Täiendavalt esitati TTJA-le 05.03.2024 Katrina Utsari (Riigi Kaitseinvesteeringute Keskuse keskkonnaspetsialist) poolt koostatud „Keskkonnamõju hindamise vajalikkuse eelhinnang“. TTJA on kontrollinud eelhinnangu sisu ning järeldusi ning leiab, et see vastab keskkonnaministri 16.08.2017 määrusele nr 31 „Eelhinnangu sisu täpsustatud nõuded“ ning seetõttu ei näinud vajalikuks eelhinnangut ümber kirjutada. Kavandatava tegevuse eesmärgiks on rajada Harju maakonnas Lääne-Harju vallas Ämari alevikus Ämari lennuväljale detailplaneeringuga (kehtestatud Vasalemma Vallavolikogu 27.12.2007 otsusega nr 121) määratud hoonestusalas juba olemasolevate ehitiste kõrvale täiendavad riigikaitselised ehitised (hooldusõppegaraažid).

Keskkonnamõju hindamise ja keskkonnajuhtimissüsteemi seaduse (KeHJS) § 3 lõike 1 p 1 kohaselt tuleb hinnata keskkonnamõju, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju. KMH algatamise vajalikkust ehitusloa menetluses kaalutakse tulenevalt KeHJS § 6 lõike 2 punktist 22 (muu tegevus, mis võib kaasa tuua olulise keskkonnamõju) ning Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu" § 15 punktist 8 (selline tegevus, mis ei ole otseselt seotud ala kaitsekorraldusega või ei ole selleks otseselt vajalik, kuid mis võib üksi või koostoimes muu tegevusega eeldatavalt mõjutada Natura 2000 võrgustiku ala või kaitstavat loodusobjekti). Seega koostatakse eelhinnang ja kaalutakse, kas taotluses toodud kavandataval tegevusel on oluline keskkonnamõju. KeHJS § 9 kohaselt on otsustaja tegevusloa andja. Tulenevalt ehitusseadustiku § 118 lõikest 2 annab ehitusloa TTJA, seega on TTJA otsustajaks KeHJS tähenduses. KeHJS § 11 lõike 22 kohaselt peab otsustaja enne KeHJS § 6 lõikes 2 nimetatud valdkondade tegevuse keskkonnamõju hindamise vajalikkuse üle otsustamist küsima seisukohta kõigilt asjaomastelt asutustelt, esitades neile seisukoha võtmiseks eelhinnangu ning keskkonnamõju hindamise algatamise või algatamata jätmise otsuse eelnõu. KeHJS § 11 lõike 10 alusel, kui kavandatav tegevus võib eeldatavalt mõjutada Natura 2000 võrgustiku ala, kaitseala, hoiuala, püsielupaika või kaitstavat looduse üksikobjekti, kooskõlastab otsustaja kavandatava tegevuse KMH algatamata jätmise otsuse eelnõu nimetatud kaitstava loodusobjekti valitsejaga.

Tulenevalt KeHJS § 11 lõikele 2² ja lõikele 10 edastab TTJA asjaomastele asutustele arvamuse avaldamiseks ja kooskõlastamiseks eelhinnangu ning keskkonnamõju hindamise algatamata jätmise otsuse eelnõu.

TTJA tugineb KMH algatamata jätmise otsuse tegemisel keskkonnamõju hindamise eelhinnangule ja selles toodud järeldustele ning asjaomaste asutuste seisukohtadele. Keskkonnamõju eelhindamise tulemusena leiti, et keskkonnamõju hindamise algatamine ei ole vajalik. AE02 ja AE03 hoonete rajamisega ei kavandata olulise keskkonnamõjuga tegevust, millega kaasneks keskkonnaseisundi ulatuslikku kahjustumist, sh vee, pinnase, õhu saastatust, olulist jäätmetekke või mürataseme suurenemist. Tegevusega kaasnevad võimalikud mõjud on valdavalt ehitusaegsed ning nende ulatus piirneb peamiselt töömaaga. Samuti on avariiolukordade esinemise tõenäosus väga väike, juhul kui järgitakse korrektseid ehitusvõtteid.

Planeeritav tegevus ei põhjusta looduskeskkonna vastupanuvõime ega loodusvarade taastumisvõime ületamist. Hoonete ehitusala kattub osaliselt II kaitsekategooria kaitsealuse liigi kanakulli (Accipiter gentilis) leiukohaga (KLO9119482). Ehitustegevusega on vajalik raiuda kanakulli leiukoha metsamassiivi äärest metsa ca 0,387 ha, kuid selleks on väljastatud juba metsateatised nr 50000664651 ja 50000664653. Kavandatud tegevus ei mõjuta oluliselt või ebasoodsalt kanakulli leiukohta ning ei mõjuta oluliselt leiukoha toimimist, kuna oluline metsamaa massiiv ja põhiline leiukoha ala ja terviklikkus säilib. Ebasoodne mõju Natura 2000 võrgustiku alade kaitse-eesmärkidele ja ökoloogilisele terviklikkusele on välistatud. Kavandatava tegevusega ei kaasne olulist liikluskoormuse, mürataseme ja õhusaaste suurenemist, mistõttu ei ole oodata ülenormatiivsete tasemete esinemist. Kavandatava tegevusega ei kaasne olulisel määral soojuse, kiirguse ega lõhna teket.

Vajalikud keskkonnameetmed eelhinnangust lähtuvalt:

1. Kanakulli leiukohaga osaliselt kattuval alal tuleb puude raiel lähtuda metsateatise nr 50000664651 ja 50000664653 tingimustest. Kanakulli pesapuu raie ei ole selle leidmise korral lubatud. Raietööde (sh metsamaterjali kokkuvedu) tegemine kanakulli elupaigas on keelatud kanakulli pesitsusperioodil ajavahemikul 1. märtsist kuni 31. juulini.
2. Muudel aladel tuleb puude ja põõsaste raiel arvestada pesitsusrahu perioodiga 15. aprillist kuni 15. juulini, et vältida teiste pesitsevate lindude pesade hävimist ja pesitsusaegset häirimist.

TTJA nõustub KMH eelhinnangu järeldustega, mille kohaselt kavandataval tegevusel ei ole eeldatavalt olulist keskkonnamõju. Seetõttu puudub ka vajadus algatada KMH menetlus.

Piiriülest keskkonnamõju hindamist ei algatata, samuti ei liideta KMH menetlusi KeHJS mõistes.

Võttes aluseks KeHJS § 6 lõike 2 punkti 22, § 11 lõiked 2², 2³, 4 ja 8, Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 15 punkti 8 ning eelhinnangust tulenevad järeldused

**otsustan:**

**jätta Ämari AE02 ja AE03 hoonete ehitusloa menetluses keskkonnamõju hindamine algatamata.**